b'\n_START_ARTICLE_\nCiril \xc5\xbdebot\n_START_SECTION_\n\xc5\xbdivljenjepis\n_START_PARAGRAPH_\nRodil se je v Mariboru \xc4\x8dasnikarju in politiku Franju \xc5\xbdebotu. Pravo je \xc5\xa1tudiral v Ljubljani, kjer je leta 1937 promoviral. Specializiral se je v gospodarskih vedah v Milanu, Parizu in v \xc4\x8cSR. Slu\xc5\xbeboval je v Ljubljani na Delavski zbornici in v Narodni banki, med letoma 1941 in 1943 je bil svetovalec Gospodarske zveze. Od 1941 je predaval gospodarske vede na Pravni fakulteti v Ljubljani. _NEWLINE_Politi\xc4\x8dno se je uveljavljal v listu Stra\xc5\xbea v viharju kot eden od voditeljev akademskega kluba Stra\xc5\xbea. Leta 1942 je postal voditelj stra\xc5\xbearjev, ki so organizirali protipartizanske va\xc5\xa1ke stra\xc5\xbee. Po kapitulaciji Italije se je (po lastnem pripovedovanju) pred gestapom umaknil v Rim in si ob koncu vojne skupaj z Miho Krekom pri zaveznikih zavzemal za zasedbo Slovenije. Kot glavni tajnik Srednjeevropskega zveznega kluba se je zavzemal za dr\xc5\xbeavno povezavo vseh narodov med nem\xc5\xa1kim in ruskim prostorom ("Intermarium"). Bil je tudi vodja akcijskega kluba za zedinjeno in suvereno slovensko dr\xc5\xbeavo ter v \xc4\x8dasu krize po\xc5\xa1iljalzavezni\xc5\xa1kim vladam spomenice s predlogi za suvereno in demokrati\xc4\x8dno Slovenijo. Leta 1947 se je odselil v ZDA, kjer je bil 1958-1979 profesor politi\xc4\x8dne ekonomije na Univerzi Georgetown v Washingtonu. Primerjalno je prou\xc4\x8deval gospodarske sisteme, predvsem reforme v socialisti\xc4\x8dnih dr\xc5\xbeavah. Bil je zagovornik narodne sprave in neodvisne slovenske dr\xc5\xbeave ter eden glavnih idelolgov Slovenskega dr\xc5\xbeavnega gibanja. Njegov obisk v Sloveniji konec 60. let, ki ga je dovolila Kav\xc4\x8di\xc4\x8deva vlada, je spro\xc5\xbeil politi\xc4\x8dno afero._NEWLINE_V poznih \xc5\xa1estdesetih letih je napisal knjigo Slovenija v\xc4\x8deraj, danes in jutri (misli ob petdesetletnici prve slovenske vlade), ki jo je v zadnjih letih \xc5\xbeivljenja nadgradil s knjigo Neminljiva Slovenija (spomini in spoznanja iz razdobja sedemdesetih let od Majni\xc5\xa1ke deklaracije).'